## Universell utforming som viktig samfunnskvalitet

**FFOs tilrådning**

* FFO ber komiteen påse at arbeidet med universell utforming prioriteres høyt.
* FFO ber komiteen sikre at alle reisende er sikret god kommunikasjon og informasjon på reisen.
* FFO ber komiteen sikre at sikkerheten for alle reisende blir ivaretatt på en god måte.

FFO jobber for et samfunn for alle. Universell utforming er en sentral forutsetning for dette. Universell utforming er en samfunnskvalitet som er nødvendig for noen men bra for alle. Et lavt ambisjonsnivå på viktige områder, for eksempel innen transport, gjør at vi dessverre konstaterer at samfunnsdeltagelse for personer med funksjonsnedsettelser ikke fullt ut anerkjennes som en borgerrett. Det er uheldig og diskriminerende.

Norge har ratifisert FN-konvensjonen for mennesker med nedsatt funksjonsevne. FFO mener at grunnleggende menneskerettigheter brytes på samferdselsområdet.  
Budsjettene har de senere årene økt betydelig, men arbeidet med universell utforming har vært nedprioritert. En tydelig illustrasjon på dette ser vi i Grunnlagsdokumentet til nasjonal transportplan(NTP) for 2018-2029.Universell utforming er her foreslått redusert fra å være et eget hovedmål til å bli et etappemål under et annet hovedmål, fremkommelighet. Fremkommelighet har et mer begrenset innhold enn universell utforming.

Universell utforming i samferdselssektoren handler om å tilrettelegge for personer med nedsatt bevegelse og syn. Behovene til personer med nedsatt hørsel glemmes ofte.

Vi vet at det er store utfordringer knyttet til å få på plass universelt utformede av- og påstigningsløsninger på de ulike transportmidler. FFO mener at mange av dagens løsninger ikke er gode nok, selv om de gode løsningene finnes. Eksempelvis bør alle busser utstyres med heis eller rampe som kan betjenes av bruker. Når vi vet at kun et fåtall togstasjoner er universelt utformet er det behov for umiddelbare, kompenserende tiltak. Vi foreslår derfor at stasjoner der av- og påstigning er ekstra utfordrende på grunn av lav eller smal plattform, blir utstyrt med lette sammenleggbare transportable ramper.

Passasjerer skal risikere å måtte bæres inn og ut av fly. Det er derfor nødvendig å få på plass tilgjengelige/universelt utformede ombordstigningsløsninger. Avinor har gått til innkjøp av trappeklatrere på lufthavner uten passasjerbroer. Men mange opplever bruk av trappeklatrere som like ubehagelig og stigmatiserende som å bli båret.

Arbeidet med universell utforming må ivareta alle grupper og inkludere kommunikasjon og informasjon, slik at informasjonsbehov og sikkerhet ivaretas bedre. Vi er glade for at en nasjonal reiseplanlegger kommer på plass. Det vil bidra til bedre tilgjengelighet siden alle kan planlegge reise, kjøpe billett og få informasjon underveis.

FFO ber komiteen følge opp universell utformingsarbeidet tett, fokusere på god kommunikasjon og informasjon og ha et spesielt fokus på sikkerhet for alle reisende.

## Kap 1330 Post 60 Særskilt tilskudd til kollektivtiltak

**FFOs tilrådning**

* FFO ber komiteen om å doble beløpet avsatt til den nasjonale TT-ordningen til 90. mill. kroner, slik at flere fylker kan inkluderes i ordningen fra 2. halvår 2017.
* FFO ber komiteen ta initiativ til årlig budsjettøkning på 45 mill. kroner i den nasjonale ordningen, slik at alle fylker er inkludert innen 2020.

Kollektivtransporten i Norge er mangelfull og dårlig utbygd. Dette medfører at funksjonshemmede og kronisk syke fratas muligheter for likestilling og deltakelse i det norske samfunnet.

Selv om kollektivtransporten i fremtiden blir tilgjengelig/universelt utformet, vil det likevel være noen med funksjonsnedsettelser som ikke vil være i stand til å benytte seg av kollektivtransporten. Dette medfører en isolert tilværelse og manglende mulighet til å følge opp egne barn og leve et aktivt sosialt liv. Disse menneskene er helt avhengig av en god TT-ordning.

TT-ordningen ble i sin tid etablert som et kompenserende tiltak, grunnet manglende tilgjengelighet til offentlig transport. Ordningen er i dag fylkeskommunal og praktiseres svært ulikt i fylkene. En forsøksordning for brukere med særskilte behov for transporttjeneste ble derfor etablert i april 2012. Hensikten var å vurdere etablering av en nasjonal ordning med lik praksis i hele landet.

FFO er svært glad for at en nasjonal ordning ble innført i 4 fylker i 2016, for å sikre rullestolbrukere som ikke kan kjøre bil selv og blinde/svaksynte et bedre transporttilbud. Vi anser 200 turer på årsbasis for å være et absolutt minimum. Vi hadde forventet at flere fylker ble inkludert i ordningen i 2017. Vi foreslår derfor at det legges en plan for utvidelse av ordningen til alle fylker frem mot 2020, med en årlig budsjettøkning på 45 mill. kroner. Slik kan man sikre et godt transporttilbud og bedre livskvalitet til de det gjelder.

Vi foreslår at ordningen evalueres et år etter at alle fylkene har blitt inkludert, i samråd med brukerorganisasjonene. Målet må være å finne et system som sikrer en rettferdig nasjonal ordning og samtidig ivaretar de ulike fylkenes særpreg.